  Наталья Тетерина Туннэ, 11-тӥ оштолэзе, Ижкарысь Кузебай Герд нимо йӧскалык гимназие Якшур-Бӧдъя, Дэри, Эгра, Балезино, Можга но мукет ёросъёсысь удмурт но ӟуч кылъёсты тодӥсь пиналъёсын ужась ӧнерчиос люкаськизы. Визьнодасьёс но дышетӥсьёс кыккылолыкъя «Билингва» центрлэн ӧнерчиос понна нырысетӥ семинараз выль ужан амалъёсын тодматскыны но сюлмаськытӥсь юанъёссылы валэктон утчаны лыктӥзы. Кызьы вераз ивортодэтъя «Удмуртия» агентстволы Балезино каргуртысь «Солнышко» нылпи садысь визьнодась Валентина Касимова, удмурт кылъя занятиосы пиналъёссы толсурозь мыло-кыдо ветлӥзы. Нош визьнодась тырмымтэен Валентина Касимоваез группаен ужаны выжтӥзы, соин ик удмурт кылэз дышетонлы солэн дырыз уг тырмы ни. Со пумысен визьнодасьлэн сюлмыз шуг. Мынам тямыс группае вал, мон кык ар пала ужай удмурт кылъя. Табере визьнодасьёс уг окмо нылпи садын, нош мынам визьнодасьлэн ставкаез бере, монэ пуктӥзы али визьнодасен. Табере толсурысен мон уг ни нуиськы удмурт кылэз Валентина Касимова, Балезиноысь «Солнышко» нылпи садысь визьнодасьСо малпамъя, удмурт кылэз дышетон югдур тросэзлы ёрос кивалтӥсьёсын герӟаськемын — соослэн потӥз ке удмурт кылъя занятиос мед луозы шуыса, дышетон азьланьтӥськоз, нош ӧз ке — аналмоз. «Тани мон луисько «Удмурт Кенешлэн» ёзчиез, отын но ми пӧртэм ужъёс но ортчытӥськомы, котьмар но, пӧртэм ужрадъёс ортчытӥськомы. Озьы ке но туж тросэз кивалтӥсьёсын герӟаськемын. Кызьы соослэн каремзы потэ со удмурт кылэз, озьы ик карозы. Куштэмзы потӥз ке, куштозы», — шуэ Валентина Касимова. Нош Можга карысь нылпи садысь визьнодась Людмила Никифорова сюлмаське пиналъёссы ӟучомо шуыса. Карын со уката ик шӧдӥське. Удмурт кылъя кружокъёсы пиналъёс мед ветлозы шуыса, анай-атайёс пӧлын валэктон ужез юн нуоно, шуэ со. Тросэз (анай-атайёс - ред.) ӟуч сяменгес верасько, ӟучомемын. Соин ик нылпиоссэс но нырысь ик детсадэ сёто бере, малы ке потэ ӟуч сяменгес мед вераськозы шуыса. Соин ик секытгес ик ужаны, нылпиосты удмурт кыллы дышетыны, анай-атайёслы но валэктыны, удмурт кылэз вунэтоно ӧвӧл, удмурт кыллы дышетоно шуыса Людмила Никифорова, Можга карысь нылпи садысь визьнодась«Билингва» центрысь ӧнерчи, педагогика тодосъя доктор Ирина Ворожцова верамъя, пиналъёсты пичи дырысен удмурт кыллы нимысьтыз дышетоно ӧвӧл. Соос анай кылэз умойгес мед пыӵатозы шуыса, нылпиослы вераськон пӧл (среда) кылдытоно: шудон, кырӟан, киуж но мукет амалъёс пыр. Ваньзэ сое куспазы удмурт кылын вераськыса быдэстоно, лыдъя тодосчи. Укмыс аресозь пиналлы кылдытоно вераськон среда, кыллы дышетэм интые, малы ке шуоно кыллы дышетон — со валаса лэсьтоно уж. Дышетон пайдаё луэ, куке пиналлэн визьмаз валан механизмъёсыз кылдэмын ни: йырын возён, малпаськон, лэсьтон. <…> Со дырозь пинал кылэз пыӵатэ вераськон средаысь, кудӥз со котырын кылдытэмын Ирина Ворожцова, «Билингва» центрысь ӧнерчиТодосчи верамъя, шонер но пайдаё вераськон луонлыкъёс кылдытон понна, анай-атайёс но визьнодасьёс пиналэз кылыны кулэ — валаны, маин со тунсыкъяське. Ирина Ворожцова сяна, «Билингвалэн» туннэ семинараз люкаськемъёслы валэктонъёс но дэмланъёс психолог Ольга Смирнова но логопед Татьяна Кудрявцева сётӥзы. Нунал ӵоже кыккылолыкъя центрысь ӧнерчиос крезьгуръя, эктонъя, творчествоя, театрализацияя, шудонъя но кыл волятонъя мастер-классъёс ортчытозы.  Ватсалом, ар ӵоже «Билингва» центр дышетӥсьёслы но визьнодасьёслы эшшо кык семинар ортчытыны чакла на. Тегъёс: Дышетон Ижкар Удмуртия пиналъёс удмурткыл дышетӥсьёс  